**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.01.2020, ora 08.00 – 27.01.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 27.01.2020, ora 07.00**

**RÂURI**

Debitele au fost, în general, staţionare.

Formaţiunile de gheaţă (gheaţă la maluri, năboi, pod de gheață) prezente în majoritatea bazinelor hidrografice (exceptând cursurile râurilor Someșul Mic, Bega, Bârzava, Caraș, Cerna, Bârlad și Prut, cursurile mijlocii și inferioare ale Barcăului, Nerei, Jiului, Argeşului, Vedei, Dâmboviței, Ialomiţei și Trotușului și cursurile inferioare ale Mureșului și Siretului) au fost în uşoară diminuare.

Predomină podul de gheață în bazinele hidrografice: Iza,Tur, Someșul Mare, Lăpuș, bazinele superioare ale Crişului Repede, Bistriței și în bazinul superior și mijlociu al Oltului.

Debitele se situează, în general, la valori cuprinse între 30-90% din mediile multianuale lunare, mai mici (sub 30% din normalele lunare) pe râurile din bazinele hidrografice: Iza, Tur, Crasna, Barcău, Crișul Alb, Crişul Negru, Bega Veche, Moraviţa, Caraş, Nera, Bârlad, bazinul superior al Jijiei, pe cursurile inferioare ale Someşului şi Bistriţei, pe unii afluenţi ai Someşului (Sălăuţa, Şieu, Bistriţa, Ilişua, Lonea, Fizeș, Lăpuş, Cavnic), Mureşului (Luţ, Comlod, Feernic, Vişa, Ampoi, Râul Mare, Râul Galben), Jiului inferior (Coșuștea, Amaradia), ai Oltului mijlociu (Turcu, Homorod, Hârtibaciu, Cerna, Beica, Cungrişoara) și ai Argeșului superior (Râul Doamnei, Cârcinov şi Dâmbovnic).

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi, în general, staţionare, exceptând râurile din baziele: Timiş, Bega, Moraviţa, Bârzava, Caraş, Nera, Cerna şi afluenţii de stânga ai Mureşului inferior, unde vor fi în creştere uşoară ca urmare a precipitaţiilor lichide prognozate şi propagării

Formațiunile de gheață (gheață la maluri, năboi, pod de gheață) existente în majoritatea bazinelor hidrografice vor fi în diminuare și ușoară restrângere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 26.01.2020 – 27.01.2020 a fost în scădere, având valoarea de 2700 m3/s, sub media multianuală a lunii ianuarie (4950 m3/s).

În aval de Porţile de Fier, debitele au fost în scădere.

Debitul la intrarea în ţară (secţiunea Baziaş) va fi staţionar (2700 m3/s).

În aval de Porţile de Fier, debitele vor fi în scădere.

**2.** **Situația meteorologică în intervalul 26.01.2020, ora 08.00 – 27.01.2020, ora 06.00**

**ÎN ŢARĂ**

Vremea a fost caldă pentru această dată, chiar deosebit de caldă în sud-vestul țării. Cerul a fost variabil, cu înnorări temporare, ziua în Crișana, nordul Transilvaniei și Maramureș, iar noaptea în Banat și vestul Olteniei, regiuni unde izolat s-au semnalat ploi slabe. Vântul a suflat slab și moderat, cu ușoare intensificări pe crestele montane. Stratul de zăpadă s-a menținut în cea mai mare parte a zonei de munte, îndeosebi în Carpații Meridionali, cu grosimi mai mari pe creste și măsura la ora 20.00 până la 105 cm la Bâlea Lac și cu totul izolat în Transilvania, unde măsura până la 3 cm. Temperaturile maxime s-au situat între 0 grade la Săcuieni și Satu Mare și 16 grade la Drobeta-Turnu Severin, Calafat și Bechet, iar la ora 06.00 valorile termice erau cuprinse între -7 grade la Sfântu Gheorghe și 10 grade la Moldova Veche și Oravița. În Crișana și Maramureș, iar în ultimele ore și în Dobrogea, pe arii restrânse ceața a fost persistentă.

**Observații:** de ieri de la ora 06.00 au fost în vigoare 6 mesaje de atenționare meteorologică cod galben pentru fenomene meteorologice periculoase, imediate emise după cum urmează: 2 de SRPV Constanța, 1 de SRPV Cluj, 1 de SRPV Sibiu, 1 de CNPM și 1 de SRPV Timișoara.

**LA BUCUREŞTI**

Vremea s-a menținut frumoasă și caldă. Cerul a fost mai mult senin, iar vântul a suflat în general slab. Temperatura maximă a fost de 11 grade la Afumați și Filaret și 12 grade la Băneasa, iar la ora 06.00 se înregistrau -3 grade la Băneasa, -2 grade la Afumați și 0 grade la Filaret.

**3. Prognoza meteorologică în intervalul 27.01.2020, ora 08.00 – 28.01.2020, ora 08.00**

**ÎN ŢARĂ**

Vremea va fi predominant închisă. Temporar vor fi ploi în general slabe, în cursul zilei în cea mai mare parte a țării, iar noaptea în centru și sud-est și izolat în rest. În zona de munte treptat vor predomina ninsorile. În Transilvania și posibil în Maramureș, în a doua parte a intervalului, se vor semnala precipitații mixte. Izolat vor fi condiții de polei. Vântul va sufla slab și moderat, cu unele intensificări la munte, în special pe creste, iar la cote mai reduse și trecător, în regiunile sud-estice. Temperaturile maxime vor fi cuprinse, în general, între 3 și 11 grade, iar cele minime se vor situa între -3 și 6 grade. Pe arii restrânse se va semnala ceață.

**LA BUCUREŞTI**

Cerul va fi mai mult noros și temporar va ploua slab. Vântul va sufla slab și moderat. Temperatura maximă se va situa în jurul valorii de 6 grade, iar cea minimă va fi de 1...2 grade. Spre sfârșitul nopții vor fi condiții de ceață.

1. ***CALITATEA APELOR***

Nu s-au semnalat evenimente deosebite.

1. ***CALITATEA MEDIULUI***
2. **În domeniul aerului**

Nu s-au semnalat evenimente deosebite.

1. **În domeniul solului şi vegetației**

***A.R.B.D.D.*** informează despre producerea, la 25.01.2020, ora 20.00, unui incendiu care a afectat 30 ha de vegetație (stuf, papura, rogoz) la N de lacul Roșu, intre canal Ivancea si canal Tătaru (județul Tulcea). Incendiul s-a stins de la sine la 26.01.2020, la ora 06.00. Nu au fost observate mortalități la speciile de păsări și animale sălbatice, nu au fost afectate obiective economice.

***A.R.B.D.D.*** informează despre producerea, la 26.01.2020, ora 13.15, unui incendiu care a afectat 250 mp de vegetație uscată (stuf, papura, rogoz) în zona canal Ivanov - Somova (județul Tulcea). Vom reveni cu informații suplimentare. Nu se cunosc cauzele declanșatoare. Incendiul este in desfășurare.

***A.R.B.D.D.*** informează despre producerea, la 26.01.2020, ora 15.00, unui incendiu de vegetație uscată (stuf, papura, rogoz) în zona amenajării piscicole SC Pasirom SRL-Ghiolul Pietrei (județul Tulcea). Vom reveni cu informații suplimentare. Nu se cunosc cauzele declanșatoare. Incendiul este in desfășurare.

1. **În domeniul supravegherii radioactivităţii mediului**

Menționăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE